

Αρκαλοχώρι, 29/10/2024

Προς: ΜΜΕ

**ΔΕΛΤΙΟ ΤΥΠΟΥ**

**«Ήβαλε τα μαύρα ρούχα και δεν τα 'βγαλε ποτέ....»: Πλήθος κόσμου στην ημερίδα-αφιέρωμα στους Αποστόλους για τον Ελληνοϊταλικό Πόλεμο 1940-1941**

Πλήθος κόσμου παρακολούθησε τη συγκινητική ημερίδα που πραγματοποιήθηκε στους Αποστόλους του Δήμου Μινώα Πεδιάδας, με αφορμή το έπος του '40.

Η εκδήλωση τιμής και μνήμης για τον Ελληνοϊταλικό Πόλεμο 1940-1941με θέμα: " Ήβαλε τα μαύρα ρούχα και δεν τα 'βγαλε ποτέ....", που διοργάνωσαν ο Δήμος Μινώα Πεδιάδας, η Περιφέρεια Κρήτης, και ο Πολιτιστικος Σύλλογος Αποστολιανών, ήταν αφιερωμένη στη Μαρία Σαββάκη - Σμαριαννάκη από τους Αποστόλους καθώς και στους πεσόντες Αποστολιανούς εκείνης της περιόδου.

Παρόντες στην εκδήλωση ήταν ο Δήμαρχος Μινώα Πεδιάδας Βασίλης Κεγκέρογλου, ο  Πρόεδρος του Δημοτικού Συμβουλίου και Διευθυντής του Δημοτικού Σχολείου Καστελλίου Γιώργος Καλογεράκης, οι Αντιδήμαρχοι Όλγα Δραμουντάνη, Καλλιόπη Αποστολογιωργάκη και Μανώλης Κουρλετάκης, η Πρόεδρος της Δημοτικής Κοινότητας Καστελλίου Μαρία Σκουλούδη, ο Δημοτικός Σύμβουλος Γιώργος Κουτσαντωνάκης κ.α

Στο χαιρετισμό του ο Δήμαρχος Μινώα Πεδιάδας Βασίλης Κεγκέρογλου ανέφερε μεταξύ άλλων:

«Δεν πρέπει να ξεχνάμε τους ήρωες του Δήμου μας που έδωσαν το αίμα τους για την πατρίδα. Αποτελεί ελάχιστο χρέος όλων μας να διατηρούμε την ιστορική μνήμη ζωντανή και να τιμάμε όσους αγωνίστηκαν και έδωσαν την ζωή τους για να είμαστε εμείς ελεύθεροι και για να παραδώσουμε στα παιδιά μας ό,τι παρέδωσαν και σε εμάς, οι ένδοξοι πρόγονοι μας. Ως Δημοτική Αρχή θέλουμε να αναδειχθεί η πλούσια ιστορία του Δήμου μας σε όλα τα μεγάλα ιστορικά γεγονότα και να σκιαγραφηθούν άγνωστες πτυχές της ιστορίας. Γι’ αυτό το λόγο πήραμε την πρωτοβουλία για την πιλοτική διδασκαλία της τοπικής ιστορίας, στους μαθητές της έκτης δημοτικού. Αυτό θα τους βοηθήσει να αποκτήσουν μια θετική μελλοντική στάση απέναντι στο μάθημα της Ιστορίας και να κατανοήσουν μέσα από το χθες, το σήμερα και το αύριο του τόπου τους».

Στη διάρκεια της εκδήλωσης μάλιστα μοιράστηκε 16/σέλιδο έντυπο, σχετικό με την ενδιαφέρουσα ημερίδα την οποία πλαισίωσαν αξιόλογοι ομιλητές, μεταξύ των οποίων και η εγγονή της Μαρίας Σαββάκη, Μάνια Σημαντηράκη η οποία μίλησε για τη γιαγιά της η οποία από τα 20 της χρόνια μέχρι και τον θάνατό της, δεν έβγαλε από πάνω της τα μαύρα ρούχα για τον άνδρα της Μανόλη Σαββάκη, έναν από τους πρώτους νεκρούς της Κρητικής Μεραρχίας.  Ο Μανόλης Σαββάκης σκοτώθηκε στις 28 Ιανουαρίου 1941, λίγο έξω από το χωριό Άρτζα Ντι Μέτζο, Ν/Δ  της Τρεμπεσίνας στα στενά της Κλεισούρας. Όταν στο χωριό έγινε γνωστή η είδηση του θανάτου του, ζήτησαν από όλους να μην το μάθει ποτέ η Μαρία Σαββάκη που τότε ήταν έγκυος για να μη στεναχωρηθεί και  αποβάλλει το παιδί.  Όλο το χωριό ήξερε για τον θάνατο το εκτός από την ίδια.  Και όταν τελείωσε ο πόλεμος, οι Αποστολιανοί σιγά σιγά γύριζαν πίσω. Και περίμενε η Μαρία Σαββάκη τον άνδρα της. Τότε μόνο της είπαν την αλήθεια. Και τότε έβαλε μαύρα ρούχα είκοσι χρονών κοπελιά και δεν τα ‘βγαλε ποτέ. Μαύρα ρούχα κι ένα μαύρο μαντήλι. Μέχρι που πέθανε δεν τα ‘βγαλε…

Εκτός από τις ενδιαφέρουσες ομιλίες, ακούστηκαν τραγούδια από τη χορωδία του Δημοτικού Σχολείου Καστελλίου που απέσπασε το ζεστό χειροκρότημα του κόσμου.